## Rješenje kojim se ukida Privremeno rješenje Hrvatske agencije za nadzor financijskih usluga klase: UP/I-451-04/07-27/15, urbroj: 326-323/07-1 od 24. listopada 2007. godine

### NN 1/2008 (2.1.2008.), Rješenje kojim se ukida Privremeno rješenje Hrvatske agencije za nadzor financijskih usluga klase: UP/I-451-04/07-27/15, urbroj: 326-323/07-1 od 24. listopada 2007. godine

# HRVATSKA AGENCIJA ZA NADZOR FINANCIJSKIH USLUGA

**23**

Sukladno odredbama članka 15. stavak 2. i 3. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 15. Zakona o tržištu vrijednosnih papira (»Narodne novine« br. 84/02,
138/06) i članka 217. stavak 3. Zakona o općem upravnom postupku (»Narodne
novine« broj 53/91 i 103/96), u predmetu nadzora nad trgovanjem dionicama
izdavatelja Croatia Airlines d.d., Zagreb, Hrvatska agencija za nadzor
financijskih usluga, na sjednici održanoj 20. prosinca 2007. godine, donijela je

## RJEŠENJE

I. Ovim Rješenjem ukida se Privremeno rješenje Hrvatske agencije za nadzor
financijskih usluga klase: UP/I-451-04/07-27/15, urbroj: 326-323/07-1 od 24.
listopada 2007. godine;
II. Nalaže se Središnjoj depozitarnoj agenciji d.d. da sukladno točki I. izreke
ovog Rješenja izvrši prijenos vlasništva s računa prenositelja na račun
stjecatelja, a na temelju transakcija sklopljenih na Zagrebačkoj burzi d.d. na
dane 22. i 23. listopada 2007. godine koje se odnose na trgovinu vrijednosnim
papirom oznake CRAL-R-A, izdavatelja Croatia Airlines d.d., Zagreb, te da o
učinjenom bez odgode obavijesti Hrvatsku agenciju za nadzor financijskih usluga.
III. Ovo Rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje: Agencija) 24. listopada
2007. godine donijela je Privremeno rješenje klase: UP/I-451-04/07-27/15, urbroj:
326-323/07-1, kojim je naložila Središnjoj depozitarnoj agenciji d.d. obustavu
svih radnji prijenosa vlasništva s računa prenositelja na račun stjecatelja, a
na temelju transakcija navedenih u točki I. i II. izreke citiranog Privremenog
rješenja, koje su sklopljene na Zagrebačkoj burzi d.d. na dane 22. i 23.
listopada 2007. godine. Navedene transakcije odnose se na trgovanje vrijednosnim
papirom izdavatelja Croatia Airlines d.d., Zagreb, burzovne oznake CRAL-R-A
(dalje: Izdavatelj), a obustava će trajati 60 dana u kojem roku će Agencija
provesti postupak nadzora.
Agencija je smatrala da postoji osnovana sumnja da su transakcije obavljene s
ciljem povećanja cijene tog vrijednosnog papira, iz razloga što je prosječna
vagana cijena dionica Izdavatelja na dan 22. listopada 2007. godine porasla za
15,39% u odnosu na prosječnu vaganu cijenu 19. listopada 2007. godine. Dana 23.
listopada 2007. godine prosječna vagana cijena porasla je za 58,84% u odnosu na
prosječnu vaganu cijenu na dan 22. listopada 2007. godine. Ukupan porast cijene
u navedena dva dana bio je 83,28% u odnosu na dan 19. listopada 2007. godine,
bez tržišnog opravdanja i bez objave posebnih poslovnih odluka Izdavatelja koje
bi mogle utjecati na veliki porast cijene, a o kojima bi morala biti
obaviještena javnost.
Dana 22. listopada 2007. godine u razdoblju od 10:05:59 sati do 15:07:33 sati na
Zagrebačkoj burzi d.d. sklopljeno je sveukupno 41 transakcija dionicom
Izdavatelja u rasponu cijena od 700,00 kuna do 1.200,00 kuna. Ukupan promet bio
je 255.755,76 kuna, a trgovano je sveukupno 269 dionica Izdavatelja. U
transakcijama je sudjelovalo ukupno 15 brokerskih kuća posredstvom kojih je
trgovalo više od 40 klijenata.
Dana 23. listopada 2007. godine u razdoblju od 10:12:53 sati do 15:48:56 sati na
Zagrebačkoj burzi d.d. sklopljene su sveukupno 52 transakcije dionicom
Izdavatelja u rasponu cijena od 1.361,00 kuna do 1.700,00 kuna. Ukupan promet
bio je 317.132,77 kuna, a trgovano je sveukupno 210 dionica Izdavatelja. U
transakcijama je sudjelovalo ukupno 19 brokerskih kuća posredstvom kojih je
trgovalo više od 50 klijenta.
Na temelju odredbi članka 14. Zakona o tržištu vrijednosnih papira (»Narodne
novine« br. 84/02, 138/06, dalje: Zakon), Agencija obavlja nadzor, analizom i
uvidom u financijska i poslovna izvješća, poslovnu dokumentaciju te ostale
podatke i evidencije koje su nadzirane osobe obvezne voditi ili dostavljati
Agenciji, kao i uzimanjem izjava i očitovanja od odgovornih osoba i ostalih
zaposlenika u nadziranoj pravnoj osobi, kao i od drugih fizičkih osoba koje
imaju saznanja od interesa za nadzor.
Agencija je analizirala trgovanje dionicama Izdavatelja tijekom 2007. godine iz
kojeg je vidljivo da se radi o nelikvidnoj dionici što je upućivalo na mogućnost
manipulacije cijenom na tržištu tom dionicom. Zbog navedenog Agencija je
zatražila od Izdavatelja očitovanje o postajanju činjenica koje bi mogle
objasniti promjenu cijene u smislu članka 106. Zakona.
Agencija je otvorila postupak nadzora nad ukupno 15 brokerskih kuća koje su
sudjelovale u transakcijama dionicama Izdavatelja te sukladno navedenom
ovlaštenju zatražila iste dostavu dokumentacije vezane uz trgovanje dionicama
Izdavatelja. Ujedno, Agencija je zatražila i podatke o nalogodavcima koji su
sudjelovali u transakcijama predmetnim dionicama; datum početka njihovog
poslovnog odnosa; način zadavanja naloga i promet ostvaren u razdoblju od 1.
siječnja 2007. godine do 25. listopada 2007. godine.
Slijedom gore navedenog Agencija je od pojedinih nalogodavaca koji su
sudjelovali u transakcijama dionicama Izdavatelja u razdoblju od 9. do 24.
listopada 2007. godine zatražila da se očituju o razlozima i okolnostima kupnje
dionica Izdavatelja; načinu određivanja cijene; opis komunikacije s brokerom
prilikom zadavanja naloga.
U postupku nadzora, kako usmeno tako i pismeno, obuhvaćeno je više od 60 osoba
koje su bile nalogodavci u transakcijama dionicama Izdavatelja.
Analizom prikupljene dokumentacije i očitovanja utvrđeno je sljedeće:
Od ukupnog broja osoba koje su sudjelovale u transakcijama dionicama Izdavatelja
na dane 22. i 23. listopada 2007. godine velik broj odnosi se na dioničare
kojima je trgovanje s dionicama Izdavatelja ujedno i prvo iskustvo trgovanja
dionicama nakon sudjelovanja u javnoj ponudi izdavatelja Hrvatske
telekomunikacije d.d. Kako u očitovanjima neki od njih navode transakcije
dionicama Izdavatelja su posljedica njihovog neiskustva, neznanja i
ishitrenosti, a odluku o kupnji donijeli su potaknuti brzom zaradom prilikom
sudjelovanja u javnoj ponudi dionica izdavatelja Hrvatske telekomunikacije d.d.
Većina naloga zadavana je elektronskim putem, a nalogodavci nisu bili upoznati
sa rizicima ulaganja i nelikvidnošću predmetne dionice.
Detaljnom analizom prikupljene dokumentacije te svih transak­cija zaključenih na
dane 22. i 23. listopada 2007. godine, Agencija nije utvrdila postojanje
okolnosti koje bi upućivale na manipuliranje tržištem iz članka 108. Zakona.
Naime, Agencija je zaključila da je porast cijene posljedica transakcija
zaključenih 17. listopada 2007. godine kada je zabilježen porast cijene od 500%,
a koje je Agencija poništila 18. listopada 2007. godine Rješenjem klase: UP/451-04-/07-27/12,
urbroj: 326-323-07-01.
Slijedom navedenog, Agencija smatra da je potrebno ukinuti Privremeno rješenje
od 24. listopada 2007. godine, kako bi se nalogodavateljima omogućilo
raspolaganje novčanim sredstvima odnosno vrijednosnicom.
Stoga je odlučeno kao u točki I. izreke ovog Rješenja.
Člankom 66. stavkom 3. Zakona propisano je da je ovlašteno društvo dužno bez
odgode izvijestiti nalogodavca o svakom poslu sklopljenom prema njegovom nalogu,
i kada to nalogodavac posebno ne zahtijeva. Slijedom navedenog, ovlaštena
društva koja su izvršila transakcije, dužna su svoje klijente bez odgode
obavijestiti o pravnim učincima ovog rješenja na njihove naloge.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog Rješenja.

Klasa: UP/I-451-04/07-27/15
Urbroj: 326-323/07-7
Zagreb, 20. prosinca 2007.

Predsjednik Uprave
Ante Samodol, v. r.

Rješenje, NN 1/2008-23
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)